Notum sit futuris qualiter domnus Guillelmus, cujus fratres dederunt Marniacum, a Tietbaldo de Angulo campum quendam cum prato et loco molendinario comparavit ad opus beati Marcelli. Cujus emptionis testes extiterunt, Ydmarus et Heynricus, Paganus quoque de Porta et Hugo de Baiaco. Sed cum orta fuisset calumpnia quorumdam qui terram hanc jure perdiderant et juste recuperare non poterant, Atzelini videlicet et Ingelberti fratris sui et Bernardi consanguinei eorum, predictus Guillelmus pactum fecit cum eis, ut, precio sumpto, calumpniam hanc finirent. Cujus pacis testes fuerunt, Durannus Decurel, Wido de Puteo, et Teodericus de Marniaco, et Constantinus molendinarius, et Gausbertus.